ཡང་ཟབ་དགོན་མཆོག་སྤྱི་འདུས་ཀྱི་ཚེ་དབང་གི་མཚམས་སྦྱོར་བཀླག་ཆོག་མ་བཞུགས།།

ཨོཾ་སྭ་སྟི། འགྱུར་བཅས་འཆི་བའི་འཇིགས་པས་གཞོམ་མེད་ཀྱང་། །ཡེ་ཤེས་རྡོ་རྗེའི་མཐར་བྱས་མི་ཤིག་སཔའི། །ཚེ་ཡི་མཆོག་སྩོལ་པདྨ་འོད་འབར་ལ། བཏུད་དེ་དབང་གི་མཚམས་སྦྱོར་ངག་འདོན་སྤེལ།། འདིར་དཀོན་མཆོག་སྤྱི་འདུས་ཀྱི་སྒྲུབ་ཐབས་དང་འབྲེལ་བའི་ཚོ་དབང་བསྐུར་བ་ལ། ཡོ་བྱད་བཤམས་བཀོད་དང་། སྒྲུབ་མཆོད་རྣམས་འགྲུབ་པར་བྱས་ལ། སློབ་མ་རྣམས་ཕྱག་བྱས་གྲལ་ལ་འཁོད་པ་དང་། ཇི་ལྟར་བལྟམས་པ་ཞེས་སོགས་མཐར། ཨོཾ་སརྦ་ཏ་ཐཱ་ག་ཏ་ཨ་བྷི་རི་ཀ་ཏེ་ས་མ་ཡ་ཤྲཱི་ཧཱུྃ། ཞེས་དང་ཡིག་བརྒྱ་བཟླ་བཞིན་དུ་ལས་བུམ་གྱིས་ཁྲུས་བྱ། བགེགས་གཏོར། རཾ་ཡཾ་ཁཾ་གིས་བསངས། སྭ་བྷཱ་ཝ ས་བྱངས། སྟོང་པའི་ངང་ལས་བྷྲུྃ་ལས་རིན་པོ་ཆེའི་སྣོད་ཡངས་ཤིང་རྒྱ་བའི་ནང་དུ་འབྲུ་གསུམ་ཞུ་བ་ལས་བྱུང་བའི་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པར་གྱུར། ཨོཾ་ཨཱཿཧཱུྃ་ལན་གསུམ་གྱིས་བྱིན་གྱིས་རློབས། ཨོཾ་སརྦ་བྷུཏ་ཨ་ཀརྵ་ཡ་ཛཿ ཨོཾ་སརྦ་བིགྣཾ་ན་མཿསརྦ་ཏ་ཐཱ་ག་ཏེ་བྷྱོ་བི་ཤྭ་མུ་སོགས་ནས། བ་ལིཾ་ཏ་སྭ་ཧཱ། ཞེས་སློབ་མ་རྣམས་ལ་བསྐོར། ལན་གསུམ་གྱིས་བསྔོས་ལ། ན་མོ་རྩ་བརྒྱུད་ཀྱི་བླ་མ་མཆོག་གསུམ་རྒྱལ་བ་རྒྱ་མཚོའི་ཚོགས་དང་བཅས་པ་རྣམས་ཀྱི་བཀའ་བདེན་པ་དང་། རིག་འཛིན་བླ་མ་པདྨ་འོད་འབར་ཚེ་དཔག་ཏུ་མེད་པའི་དཀྱིལ་

འཁོར་གྱི་ལྷ་ཚོགས་རྣམས་ཀྱི་བདེན་པ་དང་། ཆོས་ཉིད་རྣམ་པར་དག་ཅིང་ཆོས་ཅན་རྒྱུ་འབྲས་བསླུ་བ་མེད་པའི་བདེན་པ་དང་། བདེན་པ་ཆེན་པོའི་བྱིན་རླབས་ཀྱི་དེང་འདིར་རྡོ་རྗེའི་སློབ་མ་འདི་རྣམས་ལ་བྱིན་རླབས་ཚེའི་དབང་བསྐུར་ཟབ་མོ་སྒྲུབ་པ་ལ་བར་དུ་གཅོད་པའི་བགེགས་ཚོགས་ཐམས་ཅད་གཏོར་མ་འདིས་ཚིམ་པར་གྱིས་ལ་དཔག་ཚད་དང་རྒྱང་གྲགས་སུ་མ་གནས་པར་གཞན་སུ་དེངས་ཤིག གལ་ཏེ་མི་འགྲོ་ན་ཁྲོ་བོ་ཡེ་ཤེས་ཀྱི་རྡོ་རྗེའི་མེ་རབ་ཏུ་འབར་བ་འདིས་ཁྱོད་རྣམས་ཀྱི་མགོ་བོ་ཚལ་པ་བརྒྱར་འགས་པར་འགྱུར་ཏ་རེ། ཞེས་སུམ་བྷཱ་ནི་སོགས་དྲག་སྔགས་སྤོས་རོལ་དང་བཅས་པས་བགེགས་བསྐྲད། བཛྲ་རཀྵ་རཀྵ་ཧཱུྃ། ཞེས་བརྗོད་པས། ཕྱོགས་མཚམས་སྟེང་འོག་ཐམས་ཅད་རྡོ་རྗེའི་ས་གཞི་རྭ་བ་དྲ་བ་གུར་བླ་བྲེ་ཡེ་ཤེས་ཀྱི་མེ་དཔུང་མཁའ་ཁྱབ་ཏུ་འཕྲོས་པས་བཅིང་སྟེ་ཅིས་ཀྱང་མི་ཤིགས་པར་གྱུར་པའི་མོས་པ་མཛོད། ཅེས་མཚམས་བཅད། མེ་ཏོག་བཀྱེ་བསྡུ་བྱས་ལ། སེམས་ཅན་ཐམས་ཅད་ཀྱི་དོན་དུ་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེ་མ་ཐོབ་ཀྱི་བར་དུ་ཕྱི་ནང་གི་བར་དུ་གཅོད་པ་ཐམས་ཅད་ཉེ་བར་ཞི་ཞིང་བསམ་པའི་དོན་ཐམས་ཅད་ཡིད་བཞིན་དུ་འགྲུབ་པར་བྱ་བའི་ཕྱིར་དང་། ཁྱད་པར་དུ་ཚེའི་འགལ་རྐྱེན་ཐམས་ཅད་ཞི་ནས་འཆི་བ་མེད་པ་ཚེའི་དངོས་གྲུབ་མྱུར་དུ་ཐོབ་པའི་ཆེད་དུ་དཀོན་མཆོག་གསུམ་སྤྱི་འདུས་བླ་མ་པདྨ་

འོད་འབར་ཚེ་དཔག་ཏུ་མེད་པའི་དབང་བསྐུར་ཟབ་མོ་ཞུ་སྙམ་པའི་བྱང་ཆུབ་མཆོག་ཏུ་སེམས་བསྐྱེད་པ་དང་། ཆོས་གསན་པའི་ཀུན་ཏུ་སྤྱོད་པ་ཡང་། རྟོག་པ་ཐམས་ཅད་ལེགས་པར༴ བརླབ། ཞེས་དང་། རབ་ཏུ་དམའ་བའི༴ བཞིན། ཞེས་གསུངས་པ་ལྟར་སྣོད་ཀྱི་སྐྱོན་རྣམས་སྤངས་ལ། སྒོ་གསུམ་སྡོམ་ལ་ཞི་དུལ་དད་གུས་སྤྱོད་ལམ་རྣམ་པར་དག་པས་ལེགས་པར་ཉན་འཚལ། དེ་ཡང་དོན་དུ་གཉེར་བྱ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་དེ་ཉིད་ཀྱི་རྟེན་ཕུན་སུམ་ཚོགས་པ་ནི། ཞི་བ་ལྷས། མི་ཡི་གྲུ་ལ༴ ལོག ཅེས་གསུངས་པ་ལྟར། ད་ལྟ་དལ་འབྱོར་བཅོ་བརྒྱད་ཚང་བའི་མི་ལུས་རིན་པོ་ཆེ་འདི་རྙེད་པར་དཀའ་བ་ཡིན་པས། དེ་ནི་ཨུ་དུམྦ་རའི་མེ་ཏོག་ལྟར་ཤིན་ཏུ་རྙེད་པར་དཀའ་ཞིང་ཡིད་བཞིན་གྱི་ནོར་བུ་རིན་པོ་ཆེ་ལྟར་རྙེད་ན་དོན་ཆེན་པོ་དང་ལྡན་པ་ཡིན་ཏེ། སློབ་སྤྲིང་ལས། བདེ་གཤེགས་ལམ་སྟོན་འགྲོ་བ་འདྲེན་པར་ཆས། སེམས་ཅན་ཀྱི་སྟོབས་༴ ལམ་དེ་ལྷ་དང༴ མཁའ་ལྡིང་རིག་འཛིན༴ མི་ཡི་དངོས་པོ༴ དོན་དུ་བརྟག་པ༴ ཅེས་གསུངས་པ་བཞིན། དེ་ལྟར་ཐོབ་པས་མི་ཆོག་སྤྱིར་འཛམ་བུ་གླིང་པ་རྣམས་ཀྱི་ཚེ་ལ་ངེས་པ་མེད་ཅིང་།ཁྱད་པར་སྙིགས་མ་ལྔ་བདོའི་ཚེའི་སྙིགས་མ་མཐར་ཐུག་པས་དུས་མིན་དུ་འཆི་བའི་རྐྱེན་དང་བར་ཆད་མང་པོ་དང་

ལྡན་པ་ཡིན་ཏེ། སྡུད་པ་ལས། རིན་ཆེན་ཆོས་ཀྱང༴ ཞེས་སྤྱིར་ཆོས་སྒྲུབ་པ་ལ་བར་ཆད་ཀྱི་རྐྱེན་མང་ཞིང་། ཁྱད་པར་དུ་དུས་མིན་འཆི་བའི་རྐྱེན་མང་བས་ཚེ་དང་ལས་དང་བསོད་ནམས་ཟད་པ་སྟེ་རྐྱང་ཟད་གསུམ། དེ་དག་ལས་གཉིས་གཉིས་ཟད་པ་སྟེ་གསུམ་ལས། ཚེ་ཟད་པ་ལ་ཚེ་སྒྲུབ་ཀྱི་སྒོ་དང་། ལས་ཟད་པ་ལ་སྲོག་བླུ་ཉེའུ་འདོན་པ་ལ་སོགས་དང་། བསོད་ནམས་ཟད་པ་ལ་མཆོད་སྦྱིན་སྤེལ་བ་སོགས་པའི་གཉེན་པོས། དེ་དག་རེ་རེའམ་གཉིས་གཉིས་ཟད་པ་རྣམས་གསོ་ནུས་པར་གསུངས་པ་ལས། ཚེ་ཉིད་ཉམས་པའི་རྐྱེན། ཉམས་པའི་རྟགས། གསོ་བྱེད་སློབ་དཔོན། གསོ་བའི་ཚུལ་དང་བཞིར་བདུད་རྩི་འཁྱིལ་པ་འཆི་མེད་ཚེའི་རྒྱུད་ལས་གསུངས་པ་སྟེ། དེ་ལས་ཉམས་པའི་རྐྱེན་ནི། རྒྱུད་དེ་ལས། དམ་ཉམས༴ ཞེ་སྡང༴ སྐུ་གསུང་ཐུགས་༴ གནས༴ ཚེ་ཉམས་༴ ཞེས་གསུངས། ཉམས་པའི་རྟགས་ནི། དེ་ལས། འཁོར༴ བཞིན༴ སློབ་དཔོན༴ ཁ༴ འདི་དག༴ གསོ་བྱེད་ཀྱི་སློབ་དཔོན་གྱི་མཚན་ཉིད་ནི། དེ་ལས། ཏིང་འཛིན༴ རྒྱུད༴ མཐུ༴ འདི་ཞེས་གསུངས། ཇི་ལྟར་གསོ་ཚུལ་གྱི་ཆོ་ག་ལ་འཇུག་པར་བྱེད་པ་ནི། ཀླུ་སྒྲུབ་ཀྱིས། འཆི་བའི་རྐྱེན་ནི་མང་བ་སྟེ། གསོན་པའི་རྐྱེན་ནི་ཉུང་ཟད་ཅིག ཅེས་གསུངས་

པས། དུས་མིན་གྱི་འཆི་རྐྱེན་ཤིན་ཏུ་མང་ལ་དེ་ལས་ཐར་བར་འདོད་པ་དག་གིས་ལྷག་པའི་ལྷ་ཁྱད་པར་ཅན་བརྟེན་པར་བྱ་དགོས་ཏེ། ཞི་བ་ལྷས། དཔལ་ལ་བརྟེན་ནས༴ བརྟེན། ཞེས་གསུངས་པ་ལྟར་འཆི་བའི་འཇིགས་པ་མི་བཟད་པ་ལས་སྐྱོབ་པའི་ཆེད་དུ། དེ་བཞིན་གཤེགས་པ་ཐམས་ཅད་ཀྱི་ཐུགས་རྗེ་ནུས་པ་གཅིག་ཏུ་བསྡུས་པ་ནི། བདག་ཉིད་རིག་འཛིན་བླ་མ་པདྨ་འོད་འབར་མགོན་པོ་ཚེ་དང་ཡེ་ཤེས་དཔག་ཏུ་མེད་པའི་ངོ་བོར་བཞུགས་པ་འདི་ཉིད་ཡིན་ལ། དེ་ཉིད་སྒྲུབ་པའི་ཐབས་ཀྱི་བཀའ་སྲོལ་གྱི་ཆོ་ག་འདི་ནི། དུས་གསུམ་རྒྱལ་བ་སྲས་དང་བཅས་པ་ཐམས་ཅད་ཀྱི་སྤྱི་གཟུགས་ཨོ་རྒྱན་གྱི་སློབ་དཔོན་ཆེན་པོ་པདྨ་འབྱུང་གནས་ཀྱིས་སྔོན་དུས་ལས་ཅན་གྱི་རྗེ་འབངས་རྣམས་དང་།མ་འོངས་པའི་གདུལ་བྱ་རྣམས་ལ་དགོངས་ཏེ་ཟབ་ལམ་གྱི་གདམས་པ་ཁྱད་པར་ཅན་དུ་མ་གསུངས་ཤིང་། སྒྲུབ་གནས་གངས་བྲག་ལ་སོགས་པའི་གཏེར་གནས་རྣམས་སུ་མི་འཇིག་པའི་རྒྱ་དང་བཅས་ཏེ་གཏེར་དུ་སྦས་པར་མཛད་པ་ལ། འདིར་པདྨའི་ཞལ་ལུང་འོད་འཕྲོ་ལས། ཉང་བན་ཏིང་འཛིན་བཟང་པོ་ཡི། །སྐྱེ་མཐའི་སངས་རྒྱས་དེ་ཡིན་པས། །མིང་ཡང་འཇའ་ཚོན་སྙིང་པོའོ།། ཞེས་གསུངས་པ་ལྟར་ཉང་བན་ཏིང་འཛིན་བཟང་པོའི་ཡང་སྲིད་སྤྲུལ་པའི་རིག་འཛིན་འཇའ་ཚོན་སྙིང་པོ་

སྟེ། ཐང་ཡིག་ལས། ལྷོ་ཀོང་བྱང་ཀོང་སྦས་པའི་གཏེར་ཁ་འདི། མི་བཞག་འདོན་པའི་རྟགས་དེ༴ ཨོ་རྒྱན་ལས་འཕྲོ་གླིང་པ༴ ཞེས་ལུང་བསྟན་པ་ལྟར། མཚན་ལས་འཕྲོ་གླིང་པའམ་སྔགས་འཆང་ཧཱུྃ་ནག་མེ་འབར་ཞེས་གྲགས་པ་དེ་ཉིད་ཀྱིས་ཀོང་ཡུལ་ཝ་རུ་ཎ་རྡོད་ཧོམ་འཕྲང་ལྕགས་ཀྱི་སྒོ་མོ་ནས་སྤྱན་དྲངས་བར་མཛད་པའི་ཟབ་མོའི་གཏེར་ཆོས་དཀོན་མཆོག་སྤྱི་འདུས་ཞེས་བྱིན་རླབས་ཀྱི་ཚན་ཁ་གཞན་ལས་ཁྱད་པར་དུ་གྱུར་པའི་ཆོས་སྡེ་འདིའི་ཚེའི་དབང་བསྐུར་གྱི་རིམ་པ་སྒྲུབ་པར་བྱེད་པ། ཡིད་ཆེས་བསྐྱེད་བྱེད་བརྒྱུད་པའི་རིམ་པ་དང་། བརྒྱུད་པ་དེ་ལས་བྱུང་བའི་གདམས་པ་གཉིས། དང་པོ་བླ་མ་བརྒྱུད་པའི་རིམ་པ་ནི། ཆོས་སྐུ་སྣང་བ་མཐའ་ཡས། ལོངས་སྐུ་ཐུགས་རྗེ་ཆེན་པོ། སྤྲུལ་སྐུ་པདྨ་འབྱུང་གནས། མཁའ་འགྲོ་ཡེ་ཤེས་མཚོ་རྒྱལ། ཉང་བན་ཏིང་འཛིན་བཟང་པོ། སྤྲུལ་པའི་གཏེར་སྟོན་རིག་འཛིན་འཛའཚོན་སྙིང་པོ། ཀོང་སྨྱོན་ཧེ་རུ་ཀ་དཔལ་ཀུན་བཟང་རྣམ་རྒྱལ། འཁྲུལ་ཞིག་ཁམས་གསུམ་རང་གྲོལ། གསང་བདག་ཕྲིན་ལས་ལྷུན་གྲུབ། གཏེར་ཆེན་ཆོས་ཀྱི་རྒྱལ་པོ་གཏེར་བདག་གླིང་པ་སོགས་ལས་བརྒྱུད་དེ་རྩ་བའི་བླ་མའི་བར། དེ་ཉིད་ཀྱིས་ཐུགས་དགྱེས་པ་ཆེན་པོས་བསྩལ་བའི་གདམས་པ་དེ་ལའང་། བདག་དོན་དུ་ཚེ་སྒྲུབ་པའི་ཐབས་དང་། གཞན་

དོན་དུ་ཚེ་ཡི་དབང་བསྐུར་བའི་རིམ་པ་གཉིས་སུ་ཡོད་པ་ལས། འདིར་བྱིན་རླབས་ཚེའི་དབང་བསྐུར་བའི་རིམ་པ་སྒྲུབ་པར་བྱེད་པའི་སྐབས་སུ་བབ་པ་ཡིན་ཞིང་།དེ་ལའང་རྡོ་རྗེ་སློབ་དཔོན་གྱི་བྱ་བ་དང་སློབ་མའི་བྱ་བ་གཉིས་སུ་ཡོད་པ་ལས། སློབ་དཔོན་གྱི་བགྱིའོས་རྣམས་ལྷག་ཆད་མེད་པར་སྔོན་དུ་སོང་གྲུབ། ད་སློབ་མ་རྣམས་ཀྱི་ངོ་སྐལ་དུ་གྱུར་པ་ནི་བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པ་ལ་བྱིན་རླབས་ཚེ་ཡི་དབང་བསྐུར་ཟབ་མོ་ཞུ་བའི་ཡོན་དུ་མཎྜལ་འབུལ་བར་ཞུ ཞེས་བརྡ་སྦྱར་ལ་སློབ་མས་མཎྜལ་འདུལ། དེ་ནས་རྒྱུད་དག་པའི་སླད་དུ་དམིགས་པ་འདི་བཞིན་དུ་མཛོད། མདུན་གྱི་ནམ་མཁར་བླ་མ་པདྨ་འོད་འབར་མགོན་པོ་ཚེ་དཔག་ཏུ་མེད་པའི་ངོ་བོར་བཞུགས་པ་ལ་བརྒྱུད་པའི་བླ་མ་ཡི་དམ་དཀྱིལ་འཁོར་གྱི་ལྷ་ཚོགས་མཆོག་གསུམ་རྒྱལ་བ་རབ་འབྱམས་ཀྱིས་བསྐོར་བ་མངོན་སུམ་གསལ་བའི་སྤྱན་སྔར། རང་གཞན་སེམས་ཅན་ཐམས་ཅད་ཀྱི་སྡུག་བསྔལ་ཆེན་པོ་ལས་འཇིགས་ཏེ་སྐྱབས་སུ་ཞུ་ན་ཅི་མཛད་ཁྱེད་མཁྱེན་གྱི་རེ་ལྟོས་ལིང་བསྒྱུར་གྱི་སྐྱབས་སུ་འགྲོ་བ་དང་། མཁའ་མཉམ་གྱི་སེམས་ཅན་ཐམས་ཅད་འཁོར་བའི་སྡུག་བསྔལ་ལས་བསྒྲལ་ཏེ་རྣམ་གྲོལ་གཏན་གྱི་བདེ་བ་ལ་འགོད་པའི་ཆེད་དུ་བླ་ན་མེད་པའི་བྱང་ཆུབ་མཆོག་ཏུ་སེམས་བསྐྱེད་པར་བགྱིའོ་སྙམ་པའི་ངང་ནས་འདིའི་རྗེས་ཟློས་མཛོད། ཨོཾ་ཨཱཿཧཱུྃ༔ སྐྱབས་གནས་དམ་པ༴ སོགས་

ལན་གསུམ། དེ་ནས་བྱིན་རླབས་ཀྱི་གཞི་སྒྲུབ་པར་བྱེད་པ་ཡེ་ཤེས་པ་དབབ་པ་ཡིན་པས། ཁྱེད་རང་རྣམས་ཀྱིས་ལུས་གནད་སྐྱིལ་ཀྲུང་དྲང་པོར་བསྲང་། ངག་གནད་རླུང་ཁ་སྦྱོར་འཆིང་། སེམས་གནད་དམིགས་པ་འདི་བཞིན་དུ་མཛད། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་པས་ཁྱེད་རང་རྣམས་ཀྱི་ལུས་ལ་ཕོག རྣམ་སྨིན་ཤ་ཁྲག་གདོས་བཅས་ཀྱིས་མཚོན་པའི་མ་དག་པའི་སྣང་བ་ཐམས་ཅད་མི་དམིགས་པར་གྱུར། བསང་ཆུ་འཐོར། ཨོཾ་སྭ་བྷཱ་ཝ༴ སོགས། སྟོང་པའི་ངང་ལས་གནས་ཁང་འདི་ཉིད་ཐ་མལ་གྱི་གནས་ཁང་མ་ཡིན་པར་དཔལ་རི་པདྨ་འོད་ཀྱི་གཞལ་ཡས་ཁང་ཆེན་པོ་དྭངས་གསལ་སྒྲིབ་མེད་གསལ་བའི་དབུས་སུ་པད་ཉི་ཟླ་བའི་གདན་ལ་རང་རིག་ཆུ་ལས་ཉ་ལྡང་བའི་ཚུལ་དུ་དཀོན་མཆོག་གསུམ་སྤྱི་འདུས་བླ་མ་པདྨ་འོད་འབར་གྱི་སྐུ་སྣང་སྟོང་སྒྱུ་མར་ལྟ་བུར་གསལ་བའི་སྤྱི་བོར་ཨོཾ་དཀར་པོ།མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། དེ་ལས་མུ་མེད་པའི་འོད་ཟེར་མཁའ་ཁྱབ་ཏུ་འཕྲོས་པས་པདྨ་འོད་སོགས་སངས་རྒྱས་ཀྱི་ཞིང་ཁམས་ཚད་མེད་པ་ནས་བླ་མ་ཡི་དམ་སངས་རྒྱས་བྱང་ཆུབ་སེམས་དཔའ་དཔའ་བོ་རྣལ་འབྱོར་མའི་ཚོགས་དང་བཅས་པ་ཐམས་ཅད་རིག་འཛིན་བླ་མ་པདྨ་འོད་འབར་འཆི་མེད་ཚེ་ཡི་ལྷ་ཚོགས་ཀྱི་རྣམ་པར་ཁ་བ་དང་བུ་ཡུག་འཚུབས་པ་ལྟར་བྱོན་ནས་

སོ་སོ་རང་གི་སྤྱི་བོ་ནས་སིབ་སིབ་ཐིམ་པའི་མོས་པ་མཛོད། ཧྲཱིཿ སྔོན་གྱི་བསྐལ་པ་སོགས་དང་། ཐོད་ཕྲེང་རྩལ་དང་། ཨ་ཝཱེ་ཤ་ཡ་ཨ་ཨཱཿ ཞེས་སྤོལ་རོལ་དང་བཅས་པས་བྱིན་དབབ་ཕེབས་ནས། དེ་ལྟར་བྱིན་ཕབ་པའི་ཡེ་ཤེས་པ་ཁྱེད་རང་རྣམས་ལ་རོ་གཅིག་ཏུ་བརྟན་པར་བྱས་བྱུང་སྙམ་པའི་མོས་པ་མཛོད། ཅེས་རྡོ་རྗེ་རྒྱ་གྲམ་གྱིས་རྒྱས་གདབ་ལ། ཏིཥྛ་བཛྲ་ཞེས་བརྗོད། དེ་ནས་དབང་ཞུ་བའི་སླད་དུ་སློབ་དཔོན་ཉིད་དུས་གསུམ་སངས་རྒྱས་ཐམས་ཅད་ཀྱི་ངོ་བོ་ཚེ་དཔག་ཏུ་མེད་པའི་རྣམ་པར་བཞུགས་པ་ལ་མི་ཕྱེད་པའི་གདུང་ཤུགས་དྲག་པོས་གསོལ་བ་གདབ་པ་འདིའི་རྗེས་ཟློས་མཛོད། ཧྲཱི༔ དུས་གསུམ་སངས་རྒྱས་ཀུན་གྱི༴ སོགས་ལན་གསུམ། ཞེས་མོས་གུས་ཀྱིས་གསོལ་བ་བཏབ་པས་ནད་རིགས་བཞི་བརྒྱ་རྩ་བཞི། རྐྱེན་ངན་ཉི་ཁྲི་ཆིག་སྟོང་། ཡེ་འགྲོག་སུམ་བརྒྱ་དྲུག་ཅུ། བགེགས་རིགས་སྟོང་པྲག་བརྒྱད་ཅུ། ཚེ་ཡི་བར་ཆད་མི་མཐུན་པའི་ཕྱོགས་རིགས་ངན་པ་ཐམས་ཅད་བྱང་བར་གྱུར་ཅིག དེ་ནས་ཚེ་འགུགས་ཤིང་དབང་བསྐུར་བའི་སླད་དུ་ཁྱོད་རང་རིག་འཛིན་པདྨ་འོད་འབར་དུ་གསལ་བའི་གནས་ལྔར་ཕྱག་མཚན་ལྔ་དཔའ་བོ་འབྲུ་ལྔས་མཚན་པ་རྣམས་ལས་འོད་ཟེར་མཁའ་ཁྱབ་ཏུ་འཕྲོས་པས་ཕྱོགས་བཞི་སྟེང་འོག་སྐྱོང་བའི་ཚེ་བཅུད་བཀྲག་དང་གཟི་མདངས་ཕྱི་སྣོད་འབྱུང་ལྔའི་དྭངས་མ། ནང་

བཅུད་སྐྱེ་འགྲོའི་ཚོགས་དང་བཅས་པའི་ཚེ་དཔལ་ནུས་སྟོབས། གསང་བཅུད་རྒྱལ་བ་སྲས་བཅས་ཀྱི་ཐུགས་རྗེ་བྱིན་རླབས་ཀྱི་ནུས་མཐུ་ཐམས་ཅད་དཀར་འཚེར་སྣུ་རྔམ་ལ་འདྲིལ་བའི་རྣམ་པར་བསྡུས་ཏེ་སྤྱི་བོ་ནས་ཐིམ་པས་འཆི་མེད་ཚེ་ཡི་དཔལ་ལ་དབང་འབྱོར་བའི་མོས་པ་མཛོད།ཚེའི་མདའ་དར་གཡབ་ཅིང་། ཧྲིཿ ཕྱི་ནི་བུམ་པ༴ དབང་ཐོབ་ཤོག རྩ་སྔགས། རོལ་མོ་འཁྲོལ། དེ་ནས་ནམ་མཁའ་གང་བའི་ལྷ་རྣམས་ཀྱི་འཆི་མེད་བདུད་རྩིས་གང་བའི་བུམ་པས་དབང་བསྐུར་བའི་ཚེ། དེ་ལས་འཆི་མེད་ཡེ་ཤེས་ཀྱི་བདུད་རྩི་འོད་ཟེར་གྱི་རྣམ་པར་འཕྲོས་པ་སྤྱི་བོ་ནས་ཞུགས། རྒུད་པ་མེད་པའི་ལང་ཚོ། འགྱུར་བ་མེད་པའི་ཚེ། འཆི་བ་མེད་པའི་སྲོག མི་ཤིགས་པ་རྡོ་རྗེ་ཚེའི་དབང་ཐོབ་པའི་མོས་པ་མཛོད་ཅིག བུམ་པའི་དབང་སྤྱི་བོར་མ་བསྐུར། ཧྲཱི་བུམ་པའི་ངོ་བོ་སོགས། སྔགས། ཨ་བྷི་རིཉྩ་ཧཱུྃ། བུམ་ཆུ་བླུད་ཅིང་། ཚེ་དབང་བརྒྱ་རྩ་འདི་མན་ཆད་ནས་བྱེད་དགོས། ཧྲཱིཿབུམ་པའི་བདུད་རྩི༴ སྔགས། ཨ་བྷི། ལག་གཡས་སུ་ཐབས་ཀྱི་རྫས་རིལ་བུ་བྱིན་པས་ཐབས་བདེ་བ་ཆེན་པོ་མཆོག་ཏུ་མི་འགྱུར་བའི་རྡོ་རྗེ་ཚེ་ཡི་དབང་ཐོབ་པའི་མོས་པ་མཛོད། ཧྲིཿ སྔོན་བྱོན་དུས་གསུམ༴ སྔགས། ཨ་བྷི། ཞེས་གཡས་སུ་ཚེ་རིལ་གཏད་ལ་བྲར་བཅུག་གོ

ལག་གཡོན་དུ་ཤེས་རབ་ཀྱི་རྫས་བཏུང་བ་བྱིན་པས་སྟོང་པ་ཉིད་མི་ཤིགས་རྡོ་རྗེའི་ཚེའི་དབང་ཐོབ་པའི་མོས་པ་མཛོད། ཧྲཱིཿ སྔོན་བྱོན་དྲང་སྲོང༴ སྔ